"O`zingiz tug`ilib o`sgan Xorazmda "prava" almashtirish "dahshatli"..." Ichki ishlar va Adliya vaziridan yordam so`raldi

Ijtimoiy tarmoqda ichki ishlar hamda adliya vaziriga haydovchilik guvohnomasi masalasida Xorazmdan murojaat paydo bo`ldi. Murojaatda fuqarolarning haydovchilik guvohnomasini almashtirishda yuzaga kelgan navbatlar tasvirlangan video ham aks etgan. 
"Ushbu videoda siz o`zingiz tug`ilib o`sgan Xorazmdagi holat aks etgan. Haydovchilik guvohnomasini olish yoki uni yangisiga almashtirishda “dahshatli” navbatlar yuzaga kelmoqda.
Bu holat butun mamlakat bo`ylab, ya`ni barcha viloyatlarda ro`y bermoqda. Shuni birgina echimi belgilangan muddatni yana salga uzaytirishdir. Nazoratga olinglar iltimos, sizlarning issiqqina va shinam kabinetingizdan turib navbatdagi qiyinchiliklarni tasavvur qilib bo`lmaydi.
Sizlar balki umringizda biron marta navbatda turmagandirsiz yoki qachon turganingizni eslolmaysiz?! Xullas odamlar yordamingizga ehtiyojmandlar va yordamingizdan umidvorlar", deyiladi murojaatda. 
Shu va shu kabi ijtimoiy tarmoqlarda eski haydovchilik guvohnomalarini yangisiga almashtirish xizmatidan foydalanishdagi navbatlar, YHX bo`limlarida almashtirish imkoni bor yoki yo`qligi bilan bog`liq xabarlar  yuzasidan Adliya vazirligi huzuridagi  Davlat xizmatlari agentligi direktorining axborot siyosati masalalari bo`yicha maslahatchisi Cevara Zakirova munosabat e`lon qildi.
Ma`lum qilinishicha, Vazirlar Mahkamasining 2017 yil 2 martdagi 116-son qarori bilan milliy haydovchilik guvohnomasining hamda avtomototransport vositasi ro`yxatdan o`tkazilganligi to`g`risidagi guvohnomaning plastik shaklda tayyorlanadigan yangi namunalari joriy etilgan.
Bunda, dastavval, "prava"larni almashtirishga 2017 yil 1 oktyabrdan 2020 yil 31 dekabriga qadar, ya`ni 3 yil-u 3 oy muxlat berilgan va 2021 yil 1 yanvardan eski namunadagi haydovchilik guvohnomasi xaqiqiy emas deb topilishi ko`rsatib o`tildi.
Avvalgi tartibga ko`ra, eski haydovchilik guvohnomalarini yangisiga almashtirish uchun imtihon varaqasi, tibbiy ma`lumotnoma,  pasport,  eski haydovchilik guvohnomasi, uning taloni talab etilardi.  
Fuqarolarga qulaylik uchun tartib soddalashtirildi va talab etiladigan xujjatlar qisqartirildi.  
Haydovchilik guvohnomalarini yangisiga almashtirish uchun vakolatli idora Ichki ishlar vazirligining YHXX tuman va tumanlararo bo`limlari.
Haydovchilarga qulay sharoit yaratish maqsadida 2018 yilning may oyidan EKSPERIMENTAL tartibda Davlat xizmatlari markazlarida ham soddalashtirilgan xizmat ko`rsatilishi yo`lga qo`yildi.
Bunda xizmat uchun nafaqat kelgan holda, balki onlayn shaklda ham murojaat qilish imkoni yaratildi.
Bugungi kunda respublikamiz bo`yicha haydovchilik guvohnomalarini yangisiga almashtirish imkonini beruvchi 79 uskuna mavjud bo`lib, shundan 25 tasi joylardagi Davlat xizmatlari markazlarida, 54 tasi esa,  IIV YHX tuman va tumanlararo bo`linmalarida joylashtirilgan.
Haydovchilik guvohnomalarini yangisiga almashtirish muddati bir necha marotaba uzaytirilgan. Biroq, fuqarolarimiz tomonidan belgilangan muddatlarda hujjatlarni almashtirilmay kelinmoqda.
2021 yil oxirida Davlat xizmatlari agentligi tashabbusi bilan, "prava" almashtirish muddatini uzaytirish differensial yondashuv asosida amalga oshirildi - bundan maqsad hamma yana 2022 yil so`ngida YHX bo`limlari va Markazlarga kelmasdan, yil davomida bir maromda xujjat almashtirishlarini tashkillashtirish edi.
Haydovchilarga qulaylik yaratish maqsadida Davlat xizmatlari agentligi poytaxtda va viloyatlardagi haydovchilarimizga "so`nggi mijozgacha" ish rejimini yo`lga qo`ydi.
Davlat xizmatlari markazlari imkon qadar ko`p fuqarolarga xizmat kursatishga astoydil intilmoqda. Ma`lumot uchun o`rtacha bir fuqaroga xizmat ko`rsatish uchun 3 daqiqa vaqt sarflanmoqda.  
Bunda ham Davlat xizmatlari agentligi vakolatli organ emasligini, axborot tizimlari IIV yurituvida ekanligini unutmaslik kerak, deyiladi matbuot kotibi sahifasida e`lon qilingan munosabatda.